Què és aquest programa i quina n'és la finalitat?
L'alteració del son es caracteritza per la dificultat de dormir i descansar les hores necessàries.
Aquest trastorn consisteix en un estat de cansament diürn que pot afectar les tasques que es desenvolupen en l'àmbit laboral.
Quan es descansa menys temps del recomanat (entre 7 i 8 hores en persones en edat de treballar) les conseqüències en l'entorn laboral poden ser diverses.
No dormir adequadament disminueix la capacitat intel·lectual, augmenta la possibilitat de patir accidents i minva la precisió en l'activitat laboral, fet que es tradueix en una disminució de la productivitat.
Aquest programa és especialment adequat per a aquelles persones amb dificultat per dormir bé.
A l'empresa aquest fet pot estar motivat per diverses causes: estrès laboral, desenvolupament de tasques que impliquin un risc laboral, horaris laborals nocturns o canvis de torn periòdics.
La incorporació d'un programa d'aquestes característiques a l'empresa ha de permetre que els treballadors guanyin en qualitat de vida.
La primera es basa en el disseny i la planificació, que es pot realitzar en un període comprès entre les dues setmanes i un mes.
La segona etapa conté les accions centrals del programa i té una durada d'entre 3 i 6 mesos.
I per últim, l'avaluació i la continuïtat del programa, que es poden desenvolupar durant un any o el temps que l'empresa cregui convenient.
Recomanacions per als treballadors
Abans d'anar a dormir el cos necessita un temps per anar-se preparant per al repòs.
Per tant, convé que una hora abans feu alguna activitat relaxant (llegir, escoltar música tranquil·la, etc.).
És recomanable que no useu dispositius electrònics, ja que el tipus de llum que emeten activen el cervell.
Habitueu-vos a anar a dormir i a llevar-vos a la mateixa hora, fins i tot els caps de setmana.
D'aquesta manera regulareu el vostre rellotge biològic i podreu dormir durant tota la nit.
Escolliu l'hora d'anar a dormir a partir del moment en què comenceu a notar que us ve la son de manera natural.
Tenint en compte que la majoria de persones passem més o menys un terç de la nostra vida al llit, és molt important que escollim un matalàs adequat i uns coixins còmodes.
Comproveu que el vostre matalàs és còmode i recordeu que un bon matalàs té una vida mitjana d'uns 9-10 anys.
Heu de tenir en compte el grau de fermesa i l'adaptabilitat que té; tot i que s'ha d'ajustar a les necessitats de cada persona.
Pel que fa als coixins, han de ser més amples que les espatlles, però en varia el gruix en funció de la postura que adopta cada persona quan dorm.
Si es dorm de bocaterrosa, es recomana un coixí baix (10 cm); si es dorm de panxa enlaire, un coixí mitjà (12-13cm), i si es dorm de costat, un coixí mitjà-alt (15 cm).
Disposar d'un dormitori acollidor, ordenat, sense soroll i amb poca llum us ajudarà a dormir millor.
Es recomana acabar de menjar com a mínim dues o tres hores abans d'anar a dormir.
L'alcohol, les cigarretes, la cafeïna, les begudes energètiques i la teïna poden pertorbar el son.
Els menjars abundants, greixosos o picants poden causar molèsties d'indigestió que dificultin el son.
Per tant, s'aconsella fer un sopar lleuger.
La dificultat per dormir és un trastorn al qual sovint no es dona el mateix valor que als altres problemes de salut.
En aquesta primera etapa cal conscienciar i sensibilitzar tant els treballadors com els directius sobre la importància de dormir de manera saludable i de canviar alguns costums, si fos necessari, a l'hora d'anar a dormir.
La participació dels treballadors en la planificació dels programes de promoció de la salut és molt important.
D'ells també depenen la priorització, l'èxit i la continuïtat de les accions.
Si a l'empresa hi ha torns de nit o es fan horaris especials, cal establir una vigilància periòdica i freqüent de la salut del treballador amb l'objectiu de detectar possibles símptomes d'intolerància o d'inadaptació al treball nocturn.
En aquesta etapa els treballadors han pres consciència de la importància de dormir bé.
A partir d'aquest moment ja es poden organitzar activitats encaminades a millorar els hàbits i a obtenir els recursos per tal de solucionar el problema.
És molt important parlar amb els treballadors per conèixer quines són les dificultats i els problemes que tenen a l'hora d'agafar el son i a partir d'aquí desenvolupar les accions necessàries.
Aquestes actuacions s'haurien d'adaptar a les possibilitats de l'empresa i s'haurien de poder mesurar per fer-ne l'avaluació.
Aquesta tercera etapa consisteix a consolidar i integrar les activitats del programa en les activitats quotidianes de l'empresa.
És important anar incorporant canvis en l'organització de l'empresa perquè el programa sigui al més efectiu possible.